BLA ร่วง 4% แพนิก “บลจ.บัวหลวง” ตัดขาย 0.70%
BLA ร่วง 4% รับ Sentiment เชิงลบกองทุนบัวหลวงตัดขายหุ้นออก 0.7027% เหลือถือครอง 4.4059% ขณะที่โบรกแนะ "ซื้อ" ราคาพื้นฐาน 56 บาท
BLA ร่วง 4% รับ Sentiment เชิงลบกองทุนบัวหลวงตัดขายหุ้นออก 0.7027% เหลือถือครอง 4.4059% ขณะที่โบรกแนะ "ซื้อ" ราคาพื้นฐาน 56 บาท
2 ก.ย. 2565

ผู้สื่อข่าวรายงานว่า วันนี้ (2 ก.ย. 65) ราคาหุ้น บริษัท กรุงเทพประกันชีวิต จำกัด (มหาชน) หรือ BLA ณ เวลา 11:21 น. อยู่ที่ระดับ 34 บาท ลบไป 1.50 บาท หรือลงไป 4.23% สูงสุดที่ระดับ 35.75 บาท ต่ำสุดที่ระดับ 33.25 บาท ด้วยมูลค่าการซื้อขาย 572.47 ล้านบาท

นายกรกช เสวตร์ครุตมัต ผู้ช่วยผู้อำนวยการฝ่ายวิเคราะห์หลักทรัพย์ บล.กสิกรไทย กล่าวว่า ราคาหุ้น BLA ที่ปรับตัวลง คาดว่าส่วนหนึ่งจะเป็น Sentiment เชิงลบจากการที่ บลจ.บัวหลวง ขายหุ้น BLA ออกมาจำนวน 0.7027% เหลือถือครอง 4.4059% แม้จะมองว่าหุ้น BLA ยังมีปัจจัยบวกที่ทำให้หลายโบรกฯ ให้คำแนะนำ “ซื้อ”
สำหรับบล.กสิกรไทย แนะนำ “ซื้อ” BLA ให้ราคาพื้นฐาน 56 บาท จากที่มองว่าภาพรวมธุรกิจครึ่งปีหลังนี้ยังคงเติบโตได้ดี รวมถึงทิศทาง Bond yield สหรัฐปรับขึ้นมาแรงจากมุมมองตลาดให้น้ำหนักธนาคารกลางสหรัฐ (เฟด) จะเร่งขึ้นดอกเบี้ย Hawkish, มูลค่าหุ้นยังค่อนข้างถูกโดยหุ้น BLA ขณะนี้ซื้อขายที่ P/EV ปี 65 เพียง 0.85 เท่า ขณะที่เชื่อว่าอัตราผลตอบแทนพันธบัตรรัฐบาลจะทรงตัวหรือมีแนวโน้มขาขึ้น โดย P/EV ของหุ้น BLA น่าจะถูกปรับขึ้นเป็นสูงกว่า 1.0 เท่า เนื่องจากประกันที่ขายได้ใหม่มีแนวโน้มให้ผลตอบแทนดีกว่าเดิม